b'\n_START_ARTICLE_\nTadas Rimas Jankauskas\n_START_PARAGRAPH_\nTadas Rimas Jankauskas (g. 1938 m. kovo 4 d. Kaune \xe2\x80\x93 2005 m. rugs\xc4\x97jo 23 d. \xc5\xbeuvo Kur\xc5\xa1i\xc5\xb3 mariose) \xe2\x80\x93 Lietuvos geologas, habilituotas fizini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1941 m. su \xc5\xa1eima i\xc5\xa1tremtas \xc4\xaf Sibir\xc4\x85 (Tomsko sritis). 1961 m. Tomsko politechnikos institute baig\xc4\x97 kaln\xc5\xb3 in\xc5\xbeinerijos \xe2\x80\x93 geologijos studijas. 1982 m. geologijos ir mineralogijos moksl\xc5\xb3 daktaras._NEWLINE_1961\xe2\x80\x931969 m. Tomsko politechnikos instituto d\xc4\x97stytojas. 1970\xe2\x80\x931975 m. ir 1977\xe2\x80\x932002 m. dirbo Geologijos institute Vilniuje. 1975\xe2\x80\x931977 m. Sirijos naftos bendrov\xc4\x97s vyr. in\xc5\xbeinierius; tyr\xc4\x97 paleozojaus augalines mikrofosilijas i\xc5\xa1 gili\xc5\xb3j\xc5\xb3 \xc5\xbevalgybini\xc5\xb3 gr\xc4\x99\xc5\xbeini\xc5\xb3 kern\xc5\xb3, 1977 m. sudar\xc4\x97 Sirijos paleozojaus stratigrafin\xc4\x99 schem\xc4\x85. Nuo 1994 m. Vilniaus universiteto d\xc4\x97stytojas, nuo 1994 m. profesorius. Nuo 1996 m. Lietuvos stratigrafijos komisijos pirmininkas.\n_START_SECTION_\nMokslin\xc4\x97 veikla\n_START_PARAGRAPH_\nTyr\xc4\x97 vir\xc5\xa1utinio proterozojaus ir kambro augalines mikrofosilijas ir j\xc5\xb3 stratigrafin\xc4\x99 reik\xc5\xa1m\xc4\x99. Uralo kaln\xc5\xb3 ir Timano kalvag\xc5\xabbrio regionuose atrado iki 1,6 mlrd. met\xc5\xb3 am\xc5\xbeiaus prekambro mikroorganizm\xc5\xb3, pirmasis \xc4\xafrod\xc4\x97, kad prekambr\xc4\x85 galima skirstyti ir koreliuoti remiantis mikrofosilijomis. Pasi\xc5\xabl\xc4\x97 mezoproterozojaus ir neoproterozojaus biostratigrafinio skirstymo schem\xc4\x85. Pirmasis panaudojo mikrofosilijas (akritarchus) Lietuvos kambro sistemos biostratigrafiniam skirstymui, suk\xc5\xabr\xc4\x97 Lietuvos kambro biostratigrafin\xc4\x99 ir chronostratigrafin\xc4\x99 schemas, kompleksi\xc5\xa1kai panaudodamas paleontologinius, litologinius ir geofizinius duomenis sudar\xc4\x97 i\xc5\xa1sami\xc4\x85 Lietuvos kambro koreliacijos schem\xc4\x85, patobulino vietin\xc4\x99 stratigrafin\xc4\x99 schem\xc4\x85.'